b"\n_START_ARTICLE_\nMas del Com\xc3\xba (Ulldecona)\n_START_SECTION_\nDescripci\xc3\xb3\n_START_PARAGRAPH_\nMas a\xc3\xafllat compost per diferents construccions articulades destinades a diferents usos agr\xc3\xadcoles i ramaders. Actualment es troba en mal estat de conservaci\xc3\xb3 i, tret del cos principal, que inicialment es destinava a habitatge, la resta de les depend\xc3\xa8ncies ha perdut parcialment o totalment la teulada.\n_START_SECTION_\nHist\xc3\xb2ria\n_START_PARAGRAPH_\nSituat a la part m\xc3\xa9s alta de la serra del Montsi\xc3\xa0 en els terrenys comunals del poble, el mas del Com\xc3\xba havia estat propietat dels frares d'Ulldecona almenys fins a l'any 1850. Antigament servia d'habitatge als treballadors del camp i als pastors. A m\xc3\xa9s de l'habitatge i els corrals, el mas disposava tamb\xc3\xa9 d'un hort per conrear hortalisses. L'aigua per a l'hort i pels animals s'extreia d'una font propera mitjan\xc3\xa7ant una s\xc3\xa9nia. Actualment forma part d'una \xc3\xa0rea interpretativa de la Serra del Montsi\xc3\xa0."